افغان مقامات: د شینډنډ ولسوالۍ سقوط نه دی کړی
د هرات ولایت امنیتي چارواکي د طالبانو لخوا د شینډنډ ولسوالۍ نیول ردوي او وايي چې د دغې ولسوالۍ پر بازار دولت بشپړ کنټرول لري.
د هرات ولایت د امنیې قوماندانۍ ویاند عبدالرؤف احمدي امریکا غږ ته وویل چې نن سهار د دولت شاوخوا دیرش وسله والو مخالفینو د شینډنډ ولسوالۍ پر بازار برید وکړ چې د افغان امنیتي ځواکونو له مقاومت سره مخامخ شول او له څو ساعته جګړې او ماتې څخه وروسته له دغې ولسوالۍ څخه وتښتیدل. په همدې حال کې د کورنیو چارو وزارت وايي چې د هرات ولایت د شینډنډ ولسوالۍ د افغان ځواکونو په بشپړ کنټرول کې ده او هغه راپورنه یې رد کړل چې دغه ولسوالۍ د دولت د وسله والو مخالفینو تر ولکې لاندې راغلې ده. د کورنیو چارو وزارت سرپرست ایوب سالنګي نن پنجشنبې خبریالانو ته وویل "زه په ټول قوت د شینډنډ د ولسوالۍ یا بازار د سقوط خبر رد کوم". دغه راز، د هرات د والي مرستیال اصیل الدین جامي له خبریالانو سره په خبرو کې پر شینډنډ ولسوالۍ د دولت وسله والو مخالفینو برید منلی او وايي چې اوسمهال په د دغې ولسوالۍ د بازار کنټرول د افغان امنیتي ځواکونو په لاس کې دی. د هرات د والي ویاند وویل " مخالفین د خلکو په کورونو کې ځای پر ځای شوي وو نو ځکه د افغان امنیتي ځواکونو تصفیوي عملیات له ستونزو سره مخ شوی دی". له دې مخکې داسې راپورونه خپاره شوي وو چې د شنیډنډ ولسوالۍ د دولت وسله والو مخالفینو نیولې ده. د سیمې یو شمیر عیني شاهدان وايي چې په شینډنډ ولسوالۍ کې اوس هم د افغان امنیتي ځواکونو او طالبانو تر منځ جګړه دوام لري. په دې برید کې تر اوسه دواړو خواو ته د اوښتې مرګ ژوبلې په اړه جزئیات ورکړل شوي نه دي. بلخوا د افغانستان د ملي دفاع وزارت ویاند جنرال ظاهر عظیمي په خپل ټویټر پاڼه کې لیکلي چې د ملي اردو د ۲۰۷ ظفر قول اردو د دویمې لوا ځواکونه د پولیسو د مرستې لپاره شینډنډ ولسوالۍ ته استول شوي دي. طالبانو تر اوسه په دې اړه څه نه دي ویلي.